2.
Predkladacia správa

	Podpísaním Zmluvy o pristúpení k Európskej únii dňa 16. apríla 2003 v Aténach sa pristupujúcim krajinám vytvorila možnosť čerpať finančné prostriedky z tzv. Schengenského prechodného fondu (ďalej len SPF). V rokoch 2004, 2005 a 2006 bude Slovenskej republike prostredníctvom tohto fondu poskytnuté postupne 47,8 mil. €, ktoré sú určené pre financovanie potrebných opatrení súvisiacich s implementáciou Schengenského acquis s dôrazom na zabezpečenie nových vonkajších hraníc EÚ. 
Odhadovaný príjem SR z uvedeného fondu je v bežných cenách pre jednotlivé roky nasledovný  (v mil. Sk): v roku 2004 – 740,98; v roku 2005 – 755,80 a v roku 2006 -770,92, čo spolu predstavuje 2 267,7 mil, korún.

	Slovenská republika bude plne zodpovedná za prípravu, výber, schvaľovanie a realizáciu projektov financovaných z SPF.

	Vzhľadom na medzirezortný charakter implementácie Schengenského acquis v SR budú uvedené prostriedky čerpať okrem Ministerstva vnútra SR, aj Ministerstvo dopravy, pôšt a telekomunikácií SR, Ministerstvo financií SR (Colné riaditeľstvo SR) a Ministerstvo zahraničných vecí SR.

	Pre účely koordinácie čerpania finančných prostriedkov je potrebné vytvoriť spoločný koordinačný orgán – Riadiaci výbor pre Schengenský prechodný fond a národného koordinátora, ktorý bude zabezpečovať spoluprácu a komunikáciu s Európskou komisiou.

Úlohou Riadiaceho výboru bude posudzovanie a schvaľovanie spracovaných projektov, monitorovanie a vyhodnotenie realizácie projektov. Zasadnutia Riadiaceho výboru budú zvolávané podľa potreby a podľa urgentnosti prediskutovania otázok týkajúcich sa predkladania návrhov, koordinácie a výberu projektov, zabezpečovania obstarávania, financovania a samotnej implementácie projektov pre konkrétny účel.

	Materiál nemá finančný, ekonomický ani environmentálny vplyv, ani vplyv na zamestnanosť.
	
Činnosť Riadiaceho výboru bude riešená štatútom Riadiaceho výboru, ktorý bude predložený na schválenie vládou SR do 30 dní po stanovení všeobecných pravidiel zo strany EK.